b'\n_START_ARTICLE_\nBoris Godunov\n_START_PARAGRAPH_\nBoris Fjodorovit\xc5\xa1 Godunov (ven. \xd0\x91\xd0\xbe\xd1\x80\xd0\xb8\xd1\x81 \xd0\xa4\xd1\x91\xd0\xb4\xd0\xbe\xd1\x80\xd0\xbe\xd0\xb2\xd0\xb8\xd1\x87 \xd0\x93\xd0\xbe\xd0\xb4\xd1\x83\xd0\xbd\xd0\xbe\xd0\xb2; 1552 \xe2\x80\x93 23. huhtikuuta (J: 13. huhtikuuta) 1605 Moskova) oli Ven\xc3\xa4j\xc3\xa4n tsaari vuosina 1598\xe2\x80\x931605. H\xc3\xa4n oli jo edelt\xc3\xa4j\xc3\xa4ns\xc3\xa4 Fjodor I:n aikana de facto valtakunnan asioiden johtaja. Godunov-suvun alkuper\xc3\xa4 on tataariv\xc3\xa4est\xc3\xb6n parissa, ja siten Boris oli ensimm\xc3\xa4inen tsaari, jolla ei ollut sukulaisuussidett\xc3\xa4 myyttiseen Rurikiin. T\xc3\xa4m\xc3\xa4 aiheutti h\xc3\xa4nelle jatkuvia sis\xc3\xa4poliittisia vaikeuksia, varsinkin h\xc3\xa4nen poikiensa periytymiskysymyksess\xc3\xa4. H\xc3\xa4nen hallitusaikaansa leimasivat monet vaikeat kriisit kuten esimerkiksi Vale-Dimitrin tapaus.\n_START_SECTION_\nAika ennen tsaariutta\n_START_PARAGRAPH_\nGodunov aloitti valtion palvelemisen jo Iivana Julman hovin alaisuudessa. Vuonna 1571 h\xc3\xa4n vahvisti asemaansa naimalla tsaarin suosikin Maljuta Skuratovin tytt\xc3\xa4ren Marian. 1580 valitsi Iivana Boriksen sisaren, Irinan, kruununperij\xc3\xa4 Fjodorin vaimoksi, mink\xc3\xa4 my\xc3\xb6t\xc3\xa4 Boris sai pajarin arvon. Kuolinvuoteellaan Iivana nimitti Boris Godunovin yhdess\xc3\xa4 Nikita Romanovit\xc5\xa1in ja Vasili \xc5\xa0uiskin  kanssa tuolloin jo t\xc3\xa4ysi-ik\xc3\xa4isen kruununperij\xc3\xa4n kaitsijaksi - m\xc3\xa4\xc3\xa4r\xc3\xa4ys, joka pohjautui pitk\xc3\xa4lti t\xc3\xa4m\xc3\xa4n heikkoihin \xc3\xa4lynlahjoihin._NEWLINE_Fjodorin hallitsijakausi alkoi kapinan merkeiss\xc3\xa4. Sen tarkoitus oli nostaa prinssi Dmitri Ivanovit\xc5\xa1 valtaistuimelle Fjodorin sijaan, mutta lopputuloksena h\xc3\xa4net ja h\xc3\xa4nen perheens\xc3\xa4 karkotettiin Uglit\xc5\xa1iin. Fjodorin kruunauksen yhteydess\xc3\xa4 my\xc3\xb6s Boris sai osansa kullasta ja kunniasta, ja Godunovin t\xc3\xa4rkeimm\xc3\xa4n kilpailijan Nikita Romanovit\xc5\xa1in kuoleman j\xc3\xa4lkeen ei h\xc3\xa4nell\xc3\xa4 ollut merkitt\xc3\xa4vi\xc3\xa4 kilpailijoita. K\xc3\xa4yt\xc3\xa4nn\xc3\xb6ss\xc3\xa4 valta keskittyi Boriksen k\xc3\xa4siin kun heikosta Fjodorista ei ollut valtionasioiden hoitajaksi.\n_START_SECTION_\nGodunov tsaarina\n_START_PARAGRAPH_\nIlman miespuolista j\xc3\xa4lkel\xc3\xa4ist\xc3\xa4 j\xc3\xa4\xc3\xa4neen Fjodorin kuoltua tammikuussa 1598 Boris n\xc3\xa4ki tilaisuutensa tulleen, ja anasti vallan itselleen. Vaikka Boris ei ennenkuulumattomasti ollutkaan rurikilaista sukujuurta, puolsi ortodoksisen kirkon patriarkka Job silti h\xc3\xa4nen valintaansa, koska uskoi Boriksen olevan oikea vaihtoehto luotsaamaan maan l\xc3\xa4pi senhetkisest\xc3\xa4 ep\xc3\xa4vakaasta kaudesta. Boris ei kuitenkaan suostunut ottamaan tsaariutta vastaan ilman maap\xc3\xa4ivien (Zemski sobor) tukea. Maap\xc3\xa4iv\xc3\xa4t kuitenkin valitsi Boriksen hallitsijakseen yksimielisesti ja Godunov kruunattiin syyskuussa 1598 tsaariksi. Tsaarina h\xc3\xa4n muun muassa perusti Tobolskin kaupungin ja kutsui avukseen asiantuntijoita L\xc3\xa4nsi-Euroopasta.\n_START_SECTION_\nBoris Godunov kulttuurin kuvaamana\n_START_PARAGRAPH_\nAleksandr Pu\xc5\xa1kin kirjoitti Boris Godunovista kuuluisan n\xc3\xa4ytelm\xc3\xa4n ja Modest Musorgski t\xc3\xa4h\xc3\xa4n perustuen oopperan.'